KOMISSION TÄYTÄNTÖÖNPANOPÄÄTÖS (EU) 2021/462,

annettu 15 päivänä maaliskuuta 2021,

kouluhedelmiä ja kouluvihanneksia sekä koulumaitoa varten jäsenvaltioille myönnettävän unionin tuen lopullisten määrärahojen vahvistamisesta 1 päivän elokuuta 2021 ja 31 päivän heinäkuuta 2022 väliseksi ajaksi sekä täytäntöönpanopäätöksen (EU) 2020/467 muuttamisesta

(tiedoksiannettu numerolla C(2021) 1571)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteiseen markkinajärjestelyyn liittyvien tiettyjen tukien ja vientitukien vahvistamista koskevien toimenpiteiden määrittämisestä 16 päivänä joulukuuta 2013 annetun neuvoston asetuksen (EU) N:o 1370/2013 (1) ja erityisesti sen 5 artiklan 6 kohdan,

sekä katsoo seuraavaa:

(1) Komission täytäntöönpanoasetuksen (EU) 2017/39 (2) 3 artiklan nojalla niiden jäsenvaltioiden, jotka haluavat osallistua hedelmien ja vihannesten, banaanien ja maidon toimittamista oppilaitoksiin koskevaan unionin tukijärjestelmään, jäljempänä ’koulujakelujärjestelmä’, on toimitettava komissiolle joka vuosi 31 päivään tammikuuta mennessä seuraavaan lukuvuoteen liittyvä unionin tukea koskeva pyyntö ja tarvittaessa päivitettävä meneillään olevaan lukuvuoteen liittyvä unionin tukea koskeva pyyntö.

(2) Koulujakelujärjestelmän tehokkaan täytäntöönpanon varmistamiseksi kouluhedelmiä ja kouluvihanneksia sekä koulumaitoa varten myönnettävän unionin tuen määrärahojen kohdentaminen osallistuville jäsenvaltioille olisi vahvistettava asianomaisten jäsenvaltioiden unionin tukea koskevissa pyynnöissä ilmoittamien määrien perusteella ja ottaen huomioon Euroopan parlamentin ja neuvoston asetuksen (EU) N:o 1308/2013 (3) 23 a artiklan 4 kohdan a alakohdassa tarkoitetut jäsenvaltion alustavien määrärahojen väliset siirrot.

(3) Kaikki jäsenvaltiot ilmoittivat komissiolle unionin tukea 1 päivän elokuuta 2021 ja 31 päivän heinäkuuta 2022 väliseksi ajaksi koskevasta pyynnöstään täsmentäen tukimäärän, jota ne hakevat kouluhedelmiä ja kouluvihanneksia tai koulumaitoa varten tai järjestelmän molempia osia varten. Belgian, Ranskan, Kyproksen ja Ruotsin tapauksessa haetuissa määrissä otettiin huomioon alustavien määrärahojen väliset siirrot.

(4) Jotta käytettävissä olevat varat voitaisiin hyödyntää täysimääräisesti, hakematta jäänyt unionin tuki olisi jaettava uudelleen sellaisten koulujakelujärjestelmään osallistuvien jäsenvaltioiden kesken, jotka ilmoittavat unionin tukea koskevassa pyynnössään halukkuudestaan käyttää tukea alustavia määrärahojaan enemmän, jos lisävaroja on käytettävissä.

(5) Ruotsi haki 1 päivän elokuuta 2021 ja 31 päivän heinäkuuta 2022 välistä aikaa koskevassa pyynnössään kouluhedelmiä ja kouluvihanneksia koskevaa unionin tukea alustavia määrärahojaan vähemmän. Bulgaria, Tšekki, Tanska, Saksa, Viro, Irlanti, Espanja, Kroatia, Italia, Latvia, Liettua, Luxemburg, Unkari, Malta, Alankomaat, Itävalta, Puola, Slovenia ja Slovakia ilmoittivat halukkuudestaan käyttää tukea alustavia määrärahojaan enemmän kouluhedelmiä ja kouluvihanneksia varten. Yksikään jäsenvaltio ei hakenut koulumaitoa koskevaa unionin tukea vähemmän kuin niille oli alustavasti myönnetty.

(6) Kouluhedelmiä ja kouluvihanneksia sekä koulumaitoa koskevan unionin tuen lopulliset määrärahat 1 päivän elokuuta 2021 ja 31 päivän heinäkuuta 2022 väliseksi ajaksi olisi vahvistettava jäsenvaltioiden ilmoittamien tietojen perusteella.

(7) Komission täytäntöönpanopäätöksellä (EU) 2020/467 (4) vahvistettiin niille jäsenvaltioille, jotka haluavat osallistua koulujakelujärjestelmään, kouluhedelmiä ja kouluvihanneksia sekä koulumaitoa varten myönnettävän unionin tuen lopulliset määrärahat 1 päivän elokuuta 2020 ja 31 päivän heinäkuuta 2021 väliseksi ajaksi. Jotkin jäsenvaltiot päivittivät kyseiseen lukuvuoteen liittyvää unionin tukea koskevan pyyntönsä. Tanska, Saksa, Luxemburg ja Alankomaat ilmoittivat siirroista kouluhedelmiä ja kouluvihanneksia koskevien lopullisten määrärahojen sekä koulumaitoa koskevien lopullisten määrärahojen välillä. Belgia, Espanja, Alankomaat ja Portugali hakivat kouluhedelmiä ja kouluvihanneksia ja/tai koulumaitoa koskevaa tukea lopullisia määrärahojaan vähemmän. Tšekki, Saksa, Viro, Kypros, Luxemburg, Unkari, Malta, Itävalta, Slovakia ja Ruotsi ilmoittivat halukkuudestaan käyttää tukea enemmän kuin niiden lopulliset määrärahat kouluhedelmiä ja kouluvihanneksia ja/tai koulumaitoa varten. Yhdistynyt kuningaskunta ei ilmoittanut menoja 27 päivään lokakuuta 2020 mennessä komission täytäntöönpanoasetuksen (EU) N:o 908/2014 (5) 10 artiklan 1 kohdan b alakohdan mukaisesti, ja Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen 137 artiklan 1 kohdan ensimmäisen alakohdan mukaisesti sillä ei enää ole oikeutta unionin tuen lopullisiin määrärahoihin. Näin ollen on selkeyden vuoksi aiheellista poistaa Yhdistyneen kuningaskunnan lopulliset määrärahat lukuvuodeksi 2020/2021 täytäntöönpanopäätöksen (EU) 2020/467 liitteestä I.

(8) Sen vuoksi täytäntöönpanopäätöstä (EU) 2020/467 olisi muutettava.

(9) Tässä päätöksessä säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Koulujakelujärjestelmään osallistuvien jäsenvaltioiden kesken kouluhedelmiä ja kouluvihanneksia sekä koulumaitoa varten jaettavan unionin tuen lopulliset määrärahat 1 päivän elokuuta 2021 ja 31 päivän heinäkuuta 2022 väliseksi ajaksi vahvistetaan liitteessä I.

2 artikla Korvataan täytäntöönpanopäätöksen (EU) 2020/467 liite I tämän päätöksen liitteessä II olevalla tekstillä.

3 artikla Tämä päätös on osoitettu kaikille jäsenvaltioille.

Tehty Brysselissä 15 päivänä maaliskuuta 2021. Komission puolesta Janusz WOJCIECHOWSKI Komission jäsen

(1) EUVL L 346, 20.12.2013, s. 12.

(2) Komission täytäntöönpanoasetus (EU) 2017/39, annettu 3 päivänä marraskuuta 2016, Euroopan parlamentin ja neuvoston asetuksen (EU) N:o 1308/2013 soveltamissäännöistä hedelmien ja vihannesten, banaanien ja maidon toimittamisesta oppilaitoksiin myönnettävän unionin tuen osalta (EUVL L 5, 10.1.2017, s. 1).

(3) Euroopan parlamentin ja neuvoston asetus (EU) N:o 1308/2013, annettu 17 päivänä joulukuuta 2013, maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta (EUVL L 347, 20.12.2013, s. 671).

(4) Komission täytäntöönpanopäätös (EU) 2020/467, annettu 25 päivänä maaliskuuta 2020, kouluhedelmiä ja kouluvihanneksia sekä koulumaitoa varten jäsenvaltioille myönnettävän unionin tuen lopullisten määrärahojen vahvistamisesta 1 päivän elokuuta 2020 ja 31 päivän heinäkuuta 2021 väliseksi ajaksi sekä täytäntöönpanopäätöksen C(2019)2249 final muuttamisesta (EUVL L 98, 31.3.2020, s. 34).

(5) Komission täytäntöönpanoasetus (EU) N:o 908/2014, annettu 6 päivänä elokuuta 2014, Euroopan parlamentin ja neuvoston asetuksen (EU) N:o 1306/2013 soveltamissäännöistä maksajavirastojen ja muiden elinten, varainhoidon, tilien tarkastamisen ja hyväksymisen, tarkastuksia koskevien sääntöjen, vakuuksien ja avoimuuden osalta (EUVL L 255, 28.8.2014, s. 59).